Cholera Yopararira Ichiuraya Mazana eVanhu Munyika
Nyanzvi munyaya dzehutano dzinoti hurumende iri kukundikana kupedza dambudziko reCholera.
Vanasorojena vaye varere havo muhapwa dzemakomo, havana havo kunge vanyanyopotsa paya pavakati mudzimu wakupa ronda wati nhunzi dzikudye. Vana veZimbabwe vakatarisana nenzara isina mukare akamboona, uye munyika mapinda dambudziko recholera iro roendesa vakawanda kwamupfiganembwe. Chirwere ichi chiri kuuraya vanhu vakawanda munzvimbo dzakawanda, idzo dzinosanganisira Harare, Chinhoyi, Gweru uye chapararira kunosvika kuBietbridge. Hurumende inoti kusvika pari zvino, kwafa vanhu vangangosvika makumi mapfumbamwe nevana. Gurukota rezve hutano, Dr David Parirenyatwa, vanoti hurumende iri kuedza nepainogona napo kubatsira vanhu vari kubatwa nechirwere ichi. Asi nyanzvi munyaya dzehutano dzinoti vanhu ava vanopfuura mazana matatu. Chirwere ichi chinonzi chiri kunetsa nepamusana pekuti Zinwa iri kutadza kupa vanhu mvura yakachena, ukuwo muzvipatara hamuna mishonga, uye vana chiremba navanamukoti vakakanda mapadza pasi. Mukuzeya nyaya iyi mutori wenhau Blessing Zulu weStudio 7 abata Dr Davison Saungweme nyanzvi munyaya yekudzivirirwa kwezvirwere zvinopararira, uye vari paJohns Hopkins University kuAmerica, pamwe nasachigaro veZimbabwe Association of Doctors for Human Rights, Dr Douglas Gwatidzo. Vaviri ava vanoti hurumende iri kukundikana kupedza dambudziko iri nekudaro vanhu vanofanira kuona kuti vazvidzivirira. Dzimwe Nhau Kubva kuStudio7...